Trump voorsien nie oorlog met Iran | Netwerk24
Trump voorsien nie oorlog met Iran
01 Januarie 2020 20:12
Pres. Donald Trump van Amerika het Dinsdag gesê hy wil nie oorlog teen Iran voer nie, en voorsien dit ook nie, berig Reuters.
Pres. Donald Trump op Nuwejaarsdag. Foto: AP
Dit kom nadat hy vroeër gedreig het om wraak te neem nadat gewelddadige optogte Dinsdag by die Amerikaanse ambassade in Bagdad, Irak, uitgebreek het.
Die betogers bestaan uit Irakiërs en Iranse burgermagte.
Toe joernaliste Trump in sy Mar-a-Lago-klub in Florida vra of hy 'n oorlog voorsien, het hy gesê: “Wil ek dit hê? Nee. Ek wil vrede hê. Ek hou van vrede. En Iran moet meer as enigiemand anders ook vrede wil hê. So ek sien dit nie gebeur nie.”
Trump het Dinsdag gesê Iranse burgermagte is verantwoordelik vir ’n aanval Vrydag op ’n Irakse weermagbasis, waarin ’n Amerikaanse kontrakteur dood en talle gewond is.
Amerika het Sondag 'n teenaanval geloods. Talle mense is dood.
Trump het Dinsdag getwiet dat Iran ’n “duur prys” sal betaal vir die aanval op die weermagbasis. “Dit is nie ’n waarskuwing nie, dis ’n dreigement . . .”
Dinsdag het duisende betogers, onder wie Iranse burgermagte, weer voor die ambassade opgedaag en skade aan die gebou aangerig.
Trump het weer getwiet: “Iran orkestreer ’n aanval op die Amerikaanse ambassade in Irak. Hulle sal ten volle verantwoordelik gehou word . . .”
Die New York Times berig die betogers het Woensdag weer voor die ambassade betoog.
Weermagtroepe het hulle met traanrook en skokgranate bedwing, maar die leiers van die burgermagte het later self die skare uiteen laat gaan.
Luidens die New York Times het ajatolla Ali Khamenei, opperleier van Iran, Woensdag in ’n toespraak op Trump se dreigemente gereageer: “Jy kan nie alles doen nie . . . As die Islamitiese Republiek besluit om (jou) uit te daag en te beveg, sal hy onomwonde so maak.” – Saamgestel deur Jana Marx
Meer oor: Donald Trump | Oorlog | Amerikaanse Politiek | Politiek
Iran beleef ‘dodelikste politieke onluste’ in 40 j.
Meer as 100 betogers sterf in Iran